የምድር ባቡር ኮርፖሬሽን የባቡር ማሠልጠኛ ሊገነባ ነው
የኢትዮጵያ የምድር ባቡር ኮርፖሬሽን ከቻይና መንግሥት ባገኘው የገንዘብ እርዳታ በቢሾፍቱ ከተማ በ151.7 ሔክታር መሬት ላይ የባቡር አካዳሚ ለመገንባት ከቻይና ኤምባሲ ተወካዮች ጋር ዛሬ ጥር 5 ቀን 2010 ዓ.ም. የእርዳታ ስምምነት ተፈራረመ፡፡የቻይና መንግሥት ለፕሮጀክቱ 373.15 ሚሊዮን ዩዋን (1.57 ቢሊዮን ብር) እርዳታ የሚሰጥ ሲሆን፣ ግንባታው በመስከረም 2011 ዓ.ም. እንደሚጀመር ከኮርፖሬሽኑ የተገኘው መረጃ ያመለክታል፡፡ የግንባታ ቦታ የማዘጋጀትና ሌሎች አስፈላጊ ቅድመ ዝግጅቶችም እየተጠናቀቁ እንደሆነ ታውቋል፡፡በሁለት ዓመት ውስጥ ይጠናቀቃል ተብሎ ዕቅድ የተያዘለት ፕሮጀክት የአስተዳደር ሕንፃ፣ የማሠልጠኛ ክፍሎች፣ የስብሰባ አዳራሽ፣ የመመገቢያ ክፍል፣ የተማሪዎች ማደሪያ፣ የመምህራን መኖሪያና የተለያዩ ሕንፃዎች እንደሚኖሩትም ታውቋል፡፡ ግንባታውም በሁለት ምዕራፍ የሚከናወን ሲሆን፣ የማሠልጠኛው የመጀመሪያ ምዕራፍ ወደ ሥራ ሲገባ በዓመት 1000 ሠልጣኞችን ይቀበላል ተብሏል፡፡